Zabur
Chapter 19
Keu teupimpén kor. Zabur Nabi Daud.
2 Langét dimanyang jipeugah keuagongan Allah, dan cakrawala jijak peusampoe karya Gobnyan.
3 Uroe nyang keu sa jijak peusampoe ubak uroe nyang seulanjut jih; malam nyang sa jijak peukisah ubak malam nyang singoh nyan teuma.
4 Hana nyang mariet atawa jimupoh cakra, hana su nyang na teudeungoe.
5 Teuma seruan Gobnyan meuguncang bansaboh donya, sampoe peusan nyan ubak tieb-tieb ujong bumoe. TUHAN geupeugöt rumoh di langét keu sang surya,
6 bak watée beungoh sang surya nyan jiteubiet lagée teungku linto agam nyang geuteubiet lam kama gobnyan, lagée pahlawan nyang geumbira geupeuphon jak geubot langkah gobnyan.
7 Gobnyan geulisi langét phon nibak ujong u ujong; hana nyang hana keunong nibak seu-uem gobnyan.
8 Huköm TUHAN nyan sampoereuna, teupeuseugar jiwa. Peurintah TUHAN jeuet teupeucaya, teubri hikeumat keu ureuëng nyang seudeurhana.
9 Peuratoran TUHAN nyan teupat, keubit that teupeugalak até. Peue nyang geupeuteutab lé TUHAN nyan murni, sampoe ureuëng laén hase jipuphom.
10 Meubakti ubak TUHAN nyan gét, hana piôh keu siumu masa. Huköm TUHAN nyan beutôi dan ade banmandum.
11 Huköm TUHAN leubeh meuyuém nibak méuh murni, dan leubeh maméh nibak meulisan nyang aseuli.
12 Hamba Droeneueh geupeu ingat lé banmandum nyan; upah nyang paleng raya teupeuna keu ureuëng nyang taát.
13 Hana nyang hase peusada keuhai sisat jihnyan; TUHAN, neupeubeubaih kheueh ulôn nibak buet salah nyang teusöm.
14 Neupeujiôh kheueh ulôn nibak desya nyang teusaja, bék neupeubiyeu ulôn jikuasa lé awaknyan. Teuma ulôn jeuet keu ureuëng hana meucupa, dan beubaih nibak peulanggaran nyang brat.
15 Seumoga tutoe haba dan pikeran ulôn meukeunong nibak Droeneueh, ya TUHAN, nyang lindong dan nyang teubôh ulôn!